Două persoane au murit și alte 27 au fost rănite duminică într-un accident în lanț la care au fost implicate aproximativ 40 de vehicule pe o autostradă în apropierea orașului Würzburg din landul Bavaria, sud-estul Germaniei, conform informațiilor furnizate de DPA, citate de Agerpres.
O femeie în vârstă de 52 de ani și un copil în vârstă de doi ani au pierit pe loc, în timp ce un alt copil a fost transportat la spital cu răni grave, potrivit unui purtător de cuvânt al poliției.
Autoritățile locale au fost nevoite să închidă autostrada în direcția Nurnberg până luni dimineață din cauza a trei accidente care au avut loc într-o perioadă scurtă duminică după-amiază, din cauza drumului ud.
Primul accident, în jurul orei locale 16:00 (15:00 GMT), a implicat 17 vehicule, care s-au ciocnit între ele. Două persoane au fost grav rănite, iar alte nouă au suferit răni ușoare.
Ulterior, la scurt timp și la câteva sute de metri în spate, mai multe mașini s-au ciocnit în lanț din cauza frânării altor vehicule din față. În acest al doilea accident, trei vehicule au luat foc, iar o femeie și un copil au decedat. Alte trei persoane au fost grav rănite, iar 11 au suferit răni minore.
După aproximativ 30 de minute, a avut loc un al treilea accident, în care au fost implicate trei mașini și doi oameni au fost răniți.
La locul accidentelor au intervenit mai multe echipe de poliție, pompieri și ambulanță. Potrivit Crucii Roșii Bavareze, la operațiunea de intervenție au participat și trei elicoptere.